Heilbrigðisstofnanir á landsbyggðinni eru komnar mislangt með að bólusetja með örvunarskammti. Á Austurlandi hafa hlutfallslega flestir fengið örvunarskammt en fæstir á Suðurnesjum.
Flestar heilbrigðisstofnanir á landsbyggðinni eru að bólusetja í þessari viku. Flestir hafa fengið boð um örvunarskammt en þeir sem ekki hafa verið boðaðir, en eru komnir á tíma, geta mætt á auglýstum dögum í sínu umdæmi. Á minni stöðum er fólki þá oftast gert að láta vita, þannig að hægt sé að tryggja að nægt efni sé til staðar.
Á Vestfjörðum er einungis bólusett á Ísafirði og Patreksfirði og eru stórir bólusetningardagar þar í vikunni. Á Patreksfirði er talsvert um smit og aðgerðastjórn almannavarna á Vestfjörðum hefur ákveðið að fella niður skólahald þar til eftir jólafrí.
Á Vesturlandi voru stórir bólusetningardagar á Akranesi og í Borgarnesi í síðustu viku og á Snæfellsnesi í byrjun desember. Ekki eru fyrirhugaðar frekari fjöldabólusetningar á Vesturlandi fyrir jól nema ef til vill í Borgarnesi.
Austfirðingar hafa náð hæsta hlutfalli á landsvísu í örvunarbólusetningum en bólusett er á Egilsstöðum, Eskifirði og Vopnafirði næstu daga.
Á Suðurnesjum er hlutfallið lægst á landinu. Þar hefur heilbrigðisstarfsfólk markvisst reynt að fá sem flesta til að mæta en gert er ráð fyrir að léleg mæting útskýrist að einhverju leyti af því að margir útlendingar eru skráðir í umdæminu, sem fluttir eru í burtu. Þar verður bólusett í vikunni, sem og þeirri næstu eins og á Suðurlandinu.
Á Akureyri voru tæplega 6000 bólusettir í síðustu viku með örvunarskammti og verður einn stór bólusetningadagur þar fyrir jól, sem og víðar á Norðurlandi.